b'\n_START_ARTICLE_\nIs\xc3\xa4nmaan Yst\xc3\xa4v\xc3\xa4\n_START_PARAGRAPH_\nIs\xc3\xa4nmaan Yst\xc3\xa4v\xc3\xa4 oli Helsingiss\xc3\xa4 vuosina 1897\xe2\x80\x931900 ilmestynyt sanomalehti._NEWLINE_Pastori Emil Ferdinand Mur\xc3\xa9nin perustama Is\xc3\xa4nmaan Yst\xc3\xa4v\xc3\xa4 oli vaatimaton kristillinen viikkolehti, joka levisi vain Helsinkiin ja l\xc3\xa4hiymp\xc3\xa4rist\xc3\xb6\xc3\xb6n. Sortovuosina P\xc3\xa4iv\xc3\xa4lehti hankki sen \xe2\x80\x9dh\xc3\xa4t\xc3\xa4varaksi\xe2\x80\x9d, jota voitiin jakaa P\xc3\xa4iv\xc3\xa4lehden tilaajille t\xc3\xa4m\xc3\xa4n ollessa lakkautettuna. Kenraalikuvern\xc3\xb6\xc3\xb6ri Bobrikov p\xc3\xa4\xc3\xa4si juonesta nopeasti perille ja lakkautti Is\xc3\xa4nmaan Yst\xc3\xa4v\xc3\xa4n ainiaaksi. Loppuvaiheessa vuonna 1900 sen p\xc3\xa4\xc3\xa4toimittajana ty\xc3\xb6skenteli Tekla Hultin.'